รัฐมนตรีว่าการกระทรวงแรงงาน พร้อมคณะ ลงพื้นที่นราธิวาส มอบเครื่องหมายมาตรฐานฝีมือแรงงาน เชิดชูสถานประกอบการ
รัฐมนตรีว่าการกระทรวงแรงงาน พร้อมคณะ ลงพื้นที่นราธิวาส มอบเครื่องหมายมาตรฐานฝีมือแรงงาน เชิดชูสถานประกอบการม.ร.ว.จัตุมงคล โสณกุล รัฐมนตรีว่าการกระทรวงแรงงาน เปิดเผยว่า จังหวัดนราธิวาส มีชายแดนติดกับประเทศมาเลเซีย เป็นจังหวัดเขตเศรษฐกิจพิเศษ จึงมีทั้งอุตสาหกรรมการขนส่งและโลจิสติกส์ เกษตรกรรมและการท่องเที่ยว มีกำลังแรงงานจำนวน 515,822 คน และสถานประกอบกิจการ 1,616 แห่ง จึงมอบหมายให้หน่วยงานกระทรวงแรงงานในระดับพื้นที่ เร่งดำเนินการตามนโยบายปฏิรูปกำลังแรงงาน รองรับการเปลี่ยนแปลงของเทคโนโลยี เศรษฐกิจและสังคมในอนาคต ผลิตกำลังคนป้อนสู่อุตสาหกรรมและตลาดแรงงานในพื้นที่ ในส่วนของสถาบันพัฒนาฝีมือแรงงาน 25 นราธิวาส (สพร. 25 นราธิวาส) ดำเนินการพัฒนาทักษะกำลังแรงงาน ทดสอบมาตรฐานฝีมือแรงงานแห่งชาติ ส่งเสริมให้สถานประกอบกิจการพัฒนาพนักงานของตนเองตามพระราชบัญญัติส่งเสริมการพัฒนาฝีมือแรงงาน พ.ศ. 2545 ในวันนี้จึงมอบเครื่องหมายมาตรฐานฝีมือแรงงาน แก่ บริษัท ตากใบการโยธา จำกัด ซึ่งดำเนินกิจการก่อสร้าง เป็นเครื่องหมายรับรองว่าสถานประกอบกิจการมีพนักงานที่ผ่านการทดสอบฯ ไม่น้อยกว่าร้อยละ 10 ของพนักงาน ซึ่งสามารถการันตีได้ว่าบริษัทจะมีพนักงานที่มีทักษะในการปฏิบัติงาน ใช้เครื่องมือ เครื่องจักรและอุปกรณ์ได้อย่างถูกวิธี ลดขั้นตอนการทำงาน ก่อให้เกิดความปลอดภัยในการทำงาน สร้างความเชื่อมั่นให้แก่ผู้รับบริการ บริษัทมีพนักงานที่ผ่านการทดสอบฯ จำนวน 41 คน ใน 3 สาขา ประกอบด้วย สาขาพนักงานการใช้คอมพิวเตอร์ (ตารางทำการ) สาขาช่างไฟฟ้าภายในอาคาร และสาขาช่างก่ออิฐ สำหรับการมอบหนังสือรับรองมาตรฐานฝีมือแรงงานของผู้ประกอบอาชีพ แก่บริษัท ศรีตรัง แอโกรอินดัสทรี จำกัด (มหาชน) สาขานราธิวาส ทาง สพร. 25 นราธิวาส ได้ร่วมกับบริษัทจัดทำ “มาตรฐานฝีมือแรงงานของผู้ประกอบอาชีพ” สาขาพนักงานเชื่อมเตรียมใบมีด เพื่อใช้วัดระดับทักษะพนักงาน นำไปใช้เป็นเกณฑ์ในการพิจารณาในหลายด้าน เช่น การให้ค่าตอบแทนพิเศษ ประเมินผลงาน เลื่อนตำแหน่งงาน เป็นต้น รวมถึงพัฒนาหลักสูตรฝึกอบรมในการพัฒนาทักษะพนักงาน ให้มีความชำนาญในการทำงานสูงขึ้นนายธวัช เบญจาทิกุล อธิบดีกรมพัฒนาฝีมือแรงงาน กล่าวเสริมว่า กิจกรรมทั้งสองเป็นการส่งเสริมให้นายจ้างและสถานประกอบกิจการ ใช้มาตรฐานฝีมือแรงงานในการพัฒนาพนักงานให้ตรงกับความต้องการ ซึ่งสามารถนำข้อมูลมาใช้ในการวางแผนพัฒนาบุคลากรอีกทางทางหนึ่ง สถานประกอบกิจการที่สนใจสามารถติดต่อได้ที่สถาบันและสำนักงานพัฒนาฝีมือแรงงานทั่วประเทศ สอบถามราละเอียดเพิ่มเติมได้ที่ 0 245 4035 หรือสายด่วนกระทรวงแรงงาน 1506 กด 4